kardosdrur/scandi-wiki huggingface dataset:
John Hickenlooper

John Wright Hickenlooper (født 7. februar 1952 i Narberth, Pennsylvania) er en amerikansk politiker, siden januar 2021 er han senator for Colorado. Han var den 42. guvernør for den amerikanske delstat Colorado fra 2011-19. Fra 2003 til 2011 var Hickenlooper borgmester i Denver. Han er medlem af det Demokratiske parti.

Politisk karriere 
Hickenlooper tiltrådte 21. juli 2003 som borgmester for Colorados hovedstad, Denver. Ved borgmestervalget i maj 2007 blev Hickenlooper genvalgt med 87% af stemmerne. Da daværende guvernør Bill Ritter den 6. januar 2010 meddelte at han ikke genopstillede til guvernørvalget i november samme år, blev John Hickenlooper hurtigt nævnt som demokraternes nye kandidat.

Det stod hurtigt klart at Hickenlooper blev det Demokratiske partis eneste kandidat til guvernørposten, og man skulle derfor ikke ud i et primærvalg. Han valgte rektoren for Colorado State University–Pueblo, Joseph A. Garcia, som sin viceguvernørkandidat.

John Hickenlooper og Garcia vandt 2. november 2010 guvernørvalget med 51.01% af stemmerne, over sine modkandidater Tom Tancredo med 36.43% (American Constitution Party) og Dan Maes (Republikanske parti) med 11.13% af de 1.787.730 afgivne stemmer. Hickenlooper blev 11. januar 2011 taget i ed som Colorados 42. guvernør, hvor han afløste partifællen Bill Ritter. Få timer før han indtrådte som guvernør, var han officielt gået af som borgmester for Denver, hvor partifællen Guillermo "Bill" Vidal afløste ham.

I 2014 blev Hickenlooper genvalgt som guvernør med 49.30% af stemmerne mens den republikanske kandidat, Bob Beauprez, fik 45.95%.

Privat 
John Hickenlooper fik i 1974 en Bachelor of Arts i engelsk fra Wesleyan University, og samme sted blev han i 1980, Master’s degree i geologi. 

Hickenlooper er gift med skribenten Helen Thorpe, og sammen har de sønnen Teddy.

Som religion er han erklæret Kvæker.

Referencer

Eksterne henvisninger 

 Officiel profil for Guvernør Hickenlooper på Colorados officielle hjemmeside. 
 John Hickenloopers officielle kampagneside  på www.hickenlooperforcolorado.com 

Personer fra Pennsylvania
Borgmestre fra USA
Guvernører i Colorado
Medlemmer af Senatet i USA
Præsidentkandidater fra USA 2020
S.B. Lundbergs Maltfabrik

S.B. Lundbergs Maltfabrik A/S, Adelgade 39-41, var en dansk maltfabrik i Ebeltoft, grundlagt 29. september 1857 af Søren Buchtrup Lundberg (1831-1901). Fabrikken blev omdannet til aktieselskab i 1910 og fungerede frem til 1997.

Købmand Søren Buchtrup Lundberg åbnede sin forretning i 1857, da han lejede nogle lokaler i sin læremester P.J. Ørtings købmandsgård på Adelgade i Ebeltoft. Da Ørting gik fallit i 1861, overtog Lundberg købmandsforretningen. Dengang var malt, dvs. spiret og ristet byg til ølbrygning, en væsentlig vare i landets købmandsbutikker, og maltproduktionen i Ebeltoft blev stadigt vigtigere. S.B. Lundbergs Maltfabrik leverede til bryggerier i hele landet, drev eksport til udlandet og var en overgang landets næststørste malteri. 

Lundbergs Maltfabrik var en af Ebeltofts få industrivirksomheder og har som sådan sat sit præg på byen. Fra 1924 var Søren Carl Frederik Christian Buchtrup Lundberg (3. august 1892 – 22. maj 1980) direktør. Indtil 1970 var der 10-30 mand beskæftiget med maltfremstillingen.

Fabriksanlægget ligger højt og monumentalt placeret på en bakke ved kysten. Selve malteriet er genopført i historicistisk stil efter en brand i 1861. Med sine kamtakkede gavle minder bygningskomplekset om en middelalderborg. Hovedbygningen mod Adelgade er opført i 1854 og fredet. Fabrikken er udvidet flere gange, bl.a. med en jernbetonbygning fra 1947 og en "spiresal" fra 1962.

Fra 1998 stod fabrikken tom og gik i forfald, men en gruppe af lokale borgere så et potentiale i de markante bygninger, og iværksatte en ambitiøs plan om at opkøbe og ombygge fabrikken til kulturhus. Ved salg af folkeaktier og med økonomisk opbakning fra såvel private bidragydere som en række fonde, og med Syddjurs Kommune som partner, lykkedes det at realisere projektet. En arkitektkonkurrence valgte Praksis Arkitekter til at løfte opgaven med at omskabe det gamle fabriksanlæg.

Fredag den 26. juni 2020 åbnede Maltfabrikken, efter en mere end 2 år lang byggeproces, officielt som center og mødested for kunst, kultur og kreative erhverv.

Kilder 
 Danmarks ældste forretninger 1100-1911, Kraks Forlag 1950

Eksterne henvisninger 
 Den Ny Maltfabriks hjemmeside
 Opslag på 1001 Fortællinger

Ebeltoft
Alkoholproduktvirksomheder i Danmark
Etableret i 1857
Ophørt i 1997
Fredede industribygninger og tekniske anlæg i Danmark
Rick Scott

Richard Lynn "Rick" Scott (født 1. december 1952 i Bloomington, Illinois) er en amerikansk politiker. Han var den 45. guvernør for den amerikanske delstat Florida fra 2011-19. Scott er medlem af det Republikanske parti. 

Den 9. april 2010 meddelte Rick Scott, at han gik efter at blive det Republikanske partis kandidat til guvernørvalget i Florida. Ved partiets primærvalg i Florida fik Scott 46,4% af stemmerne, mod Bill McCollums 43,4%. Rick Scott vandt den 2. november 2010 guvernørvalget over sin demokratiske modkandidat Alex Sink med en margen på 1,15%. Scott blev 4. januar 2011 taget i ed som Floridas 45. guvernør, hvor han afløste den tidligere republikaner og uafhængige, og nu demokratiske, Charlie Crist.

Eksterne henvisninger 
 Rick Scotts senats-website 

Guvernører i Florida
Medlemmer af Senatet i USA
Personer fra Illinois
Niels Hede-Nielsen

Niels Hede-Nielsen (2. december 1936 – 24. august 2010 i Horsens) var en dansk erhvervsmand.

Hede-Nielsen var søn af Eigil Hede Nielsen og hustru Ingeborg f. Thomsen og var den sidste administrerende direktør for Hede Nielsen A/S som selvstændig virksomhed. Han var også i ti år formand for Horsens Erhvervsråd samt Ridder af Dannebrog.

Han døde i 2010 efter formentlig af have fået hjertestop, hvorpå han faldt i Horsens lystbådehavn.

Kilder 
Dødsannonce
 "Kendt erhvervsmand druknet i Horsens", DR.dk, 25. august 2010.
 "Niels Hede-Nielsen fik et ildebefindende", Horsens Folkeblad, 26. august 2010.

Riddere af Dannebrog
Niels 2
Personer fra Horsens
Personer i Kraks Blå Bog (afdøde)
Fabrikanter fra Danmark
Niels Hede Nielsen

Niels Hede Nielsen (16. november 1879 – 1. december 1943 i Horsens) var en dansk virksomhedsgrundlægger.

Han voksede op i en landsmandsfamilie i Glud ved Horsens. Efter skoletiden kom han i købmandslære i Herning og arbejdede derefter nogle år i Frederikshavn, inden han blev rejsende agent for en cykelfabrik, der var hjemmehørende i Odense. 16. november 1906 etablerede Hede Nielsen i Hestedamsgade 15 sin første forretning, hvor han sammen med en barndomskammerat, I.Chr. Mikkelsen, oprettede Horsens Cykellager. Dette var begyndelsen til den store virksomhed Hede Nielsen A/S.

I det første årti supplerede de to kompagnoner hinanden, således at Hede Nielsen primært var rejsende sælger, mens Mikkelsen stod for forretningen. I 1913 udvidede Hede Nielsen med import af biler og under 1. verdenskrig voksede virksomheden og blev snart en af byens største. Bilhandelen blev ikke ved med at gå godt og måtte opgives på grund af store tab. 

I 1918 oprettede han Jydsk Iltfabrik, og et par år senere så Horsens Acetylgasfabrik dagens lys. På fabrikkerne blev der produceret komprimeret ilt og gas til brug ved den nye svejseteknik, som blev udbredt i denne periode. I 1928 startede Hede Nielsen en engrosafdeling for radio, som i løbet af få år udviklede sig til en egentlig produktionsafdeling af Herofon-radioer. Den ene søn, Ove Hede Nielsen, var manden, der skabte grundlaget for radioproduktionen. Slutteligt i 1933 blev Skandinavisk Rørfabrik føjet til listen af virksomheder.

Hede Nielsen var kendt for at have et naturligt handelstalent, en vældig foretagsomhed, dristighed i økonomiske dispositioner, fx da han købte Crome & Goldschmidts tidligere område til sin kommende fabrik, samt en levende interesse for sin tids mange tekniske nyskabelser. Hans mange rejser spillede en rolle i denne foretagsomhed. Han studerede cykelfabrikation i Tyskland, iltfabrikation i Sverige, rørproduktion i Nordamerika, Belgien og Tyskland. Før omkring 1920 fremstillede man typisk acetylengas på lokale små transportable gasværker, men Hede Nielsen begyndte for alvor princippet med at fylde gas på stålflasker, som kunne sendes tilbage og påfyldes, således at de hele tiden er i cirkulation.

Fra 1933 til sin død ejede han herregården Allinggård, som han brugte som feriebolig.

Hans to sønner Ove og Eigil Hede Nielsen overtog ledelsen af familievirksomheden.

Kilder 
 Biografi i Horsens Leksikon

Eksterne henvisninger 
 

Niels 1
Personer fra Horsens
Personer i Kraks Blå Bog (afdøde)
Godsejere fra Danmark
Danskere i 1900-tallet
Fabrikanter fra Danmark
Eigil Hede Nielsen

Eigil Hede Nielsen (4. december 1904 i Odense – 11. februar 1991) var en dansk erhvervsmand, adm. direktør for Hede Nielsen A/S.

Hede Nielsen var søn af grundlæggeren Niels Hede Nielsen og hustru Eva f. Hansen og bror til Ove Hede Nielsen. Han blev handelsuddannet i Horsens, kom på handelsskole i Horsens, England og Tyskland og var direktør i Hede Nielsens Fabriker A/S fra 1934, siden direktør i Hede Nielsen Investment A/S og Hede Nielsen A/S.

Han var formand for bestyrelsen for Hede Nielsen Investment A/S og Hede Nielsen A/S samt medlem af bestyrelsen for A/S Horsens Sølvvarefabrik, Brdr. W & S Sørensen.

1949 overtog han fra sin mor herregården Allinggård.

Hede Nielsen var Ridder af 1. grad af Dannebrog.

Han blev gift 1929 med Ingeborg Thomsen (15. juli 1904 i Horsens -) og var far til Besa og Niels Hede-Nielsen.

Kilder 
 Kraks Blå Bog 1974 
 Nekrolog

Eksterne henvisninger 
 

Eigil
Personer i Kraks Blå Bog (afdøde)
Godsejere fra Danmark
Riddere af 1. grad af Dannebrog
Personer fra Odense
Personer fra Horsens
Danskere i 1900-tallet
Fabrikanter fra Danmark
Ove Hede Nielsen

Ove Hede Nielsen (29. november 1907 i Horsens – 10. oktober 1974) var en dansk erhvervsmand.

Hede Nielsen var søn af grundlæggeren Niels Hede Nielsen og hustru Eva f. Hansen og yngre bror til Eigil Hede Nielsen, fik en købmandsmæssig uddannelse i familiefirmaet Hede Nielsen A/S og var derefter længere på ophold i Tyskland, England og Amerika. Selvom broderen Eigil overtog den primære ledelse af firmaet, fik Ove Hede Nielsen opbygget sin egen niche i virksomheden. Han havde siden sin barndom haft interesse for radioer, og i 1928 gik han i gang med at fremstille radioapparater under navnet "Herofon" i et hjørne af fabrikken. Allerede i 1930 omsatte radiofabrikken for over 300.000 kroner og i 1939, hvor Niels Hede Nielsen fyldte 60 år, var den årlige produktion af sønnens "Herofon"-radioer oppe på mere end 10.000 enheder. Senere blev han direktør for den separate Arena-fabrik.

Han blev direktør i Hede Nielsens Fabriker A/S fra 1938, senere direktør i Hede Nielsen A/S og Hede Nielsen Investment A/S. Han var indehaver af Horsens Kølehus, næstformand for bestyrelsen for Hede Nielsen Investment A/S og Hede Nielsen A/S, medlem af bestyrelsen for Stjernholms Trælasthandel A/S og Havnemøllen A/S, Horsens.

Ved siden af sit virke som fabrikant ejede han en gård ved Ry, hvor han var landmand.

Han blev islandsk vicekonsul 1973 og var Ridder af Dannebrog.

Han var far til Leif, Sven og Claus Hede Nielsen.

Kilder 
 Kraks Blå Bog 1974
 Interview i 1967

Eksterne henvisninger 
 

Personer i Kraks Blå Bog (afdøde)
Ove
Riddere af Dannebrog
Personer fra Horsens
Danskere i 1900-tallet
Landmænd fra Danmark
Fabrikanter fra Danmark
Leif Hede Nielsen

Leif Hede Nielsen (født 13. august 1940) er en dansk erhvervsmand.

Hede Nielsen er søn af Ove Hede Nielsen og blev handelsuddannet i Vitrohm A/S i Danmark og Tyskland. Han har været direktør i familieselskaberne Hede Nielsen A/S og Hede Nielsen Investment A/S og er formand i Familien Hede Nielsens Fond.

1964 blev han direktionssekretær, 1967 eksportchef og var 1971-72 markedsføringsdirektør i radio- og tv-fabrikken Rank Arena.

Derudover har han været islandsk konsul, bestyrelsesformand i rederiet K/S Nordshuttle, medlem af bestyrelsen for Brdr. Edal & Co. A/S i Årup, medlem af repræsentantskabet i Unidanmark A/S, bestyrelsesmedlem i Tryg Forsikring A/S og næstformand for Executive Finans I A/S. Han er bestyrelsesmedlem i Ibistic Technologies.

Kilder 
 Fødselsdagsomtale 1990

Leif
Personer fra Horsens
Danskere i 1900-tallet
Fabrikanter fra Danmark
Diplomater fra Island
Familien Hede Nielsens Fond

Familien Hede Nielsens Fond er en dansk fond, som er dannet af en del af overskuddet i den store Horsens-virksomhed Hede Nielsen A/S.

Fonden blev stiftet 1971 af brødrene Ove Hede Nielsen og Eigil Hede Nielsen. Fonden har i hele sin levetid haft til formål at støtte kulturelle, videnskabelige, sociale og uddannelsesmæssige formål, og den uddeler hvert år priser i størrelsesordenen 100- 250- og 500.000 kr. til førende danske naturvidenskabelige forskere. Fonden finansierer også store dele af Danmarks Industrimuseum. Fondens egenkapital er ikke offentliggjort.

I de senere år er det kommet frem, at fundatsen for fonden i 1981 blev ændret, og at denne ændring har været hemmeligholdt. I 2006, da en 90-års jubilæumsbog om Hede Nielsen-koncernen blev udgivet, kom det for dagens lys, at fonden oprindeligt også havde til formål at yde støtte til stifternes familier, herunder ægtefæller.

Leif Hede Nielsen er formand for bestyrelsen.

Kilder 
 "Arvinger i bitter strid om familiefond" , Epn.dk, 3. december 2010.

Fonde fra Danmark
Etableret i 1971
Slægten Hede Nielsen
Horsens
Hubert Kostka

Hubert Jerzy Kostka (født 27. maj 1940 i Racibórz, Polen) er en tidligere polsk fodboldspiller og -træner, der som målmand på Polens landshold vandt guld ved OL i 1972 i München. I alt nåede han at spille 33 kampe for landsholdet.

Kostka spillede på klubplan hele sin karriere i hjemlandet hos Górnik Zabrze. Efter sit karrierestop var han også i flere omgange træner for klubben.

Referencer

Eksterne henvisninger 

 Hubert Kostka på 90minut.pl

Fodboldspillere fra Polen
Fodboldtrænere fra Polen
Fodboldspillere fra Górnik Zabrze
Olympiske mestre fra Polen
Christian Erhard Bagger

Christian Erhard Bagger (født 28. november 1807 i Lemvig, død 1. december 1880) var en dansk præst og politiker, far til J.H. Bagger.

Han var søn af distriktskirurg Eggert Christian Bagger (1768 – 14. januar 1812) og Claudine Margrethe Borgen (17. juni 1774 i Lyngå, Sabro – 28. november 1838), blev student fra Borgerdydskolen i København 1824, teologisk kandidat 1829. Han blev i 1834 sognepræst i Ræhr, Hansted og Vigsø Sogne og fra 1843 i Øster og Vester Assels Sogne. Fra 1857 til 1877 var han sognepræst i Øde Førslev Sogn.

Han blev valgt til Den Grundlovgivende Rigsforsamling som repræsentant for Thisted Amts 4. kreds (Nykøbing Mors) og stillede senere op til Folketinget ved valget den 31. maj 1865 i Sorø Amts 1. kreds (Ringsted), men måtte se sig slået af major Lauritz Michael von Müllen.

Han var gift 1. gang 1834 med Henriette Amalie Jacobsen (1810-1853), 2. gang 1859 med Erica Amalie Christiane Gøtzsche (1819-1881).

Kilder 

 Sofus Elvius, Danmarks Præstehistorie i Aarene 1869-1884, København: E. Bergmann 1887, s. 136. Online

Eksterne henvisninger 

Præster fra Danmark
Medlemmer af Den Grundlovgivende Rigsforsamling
Tidligere folketingskandidater
Personer fra Lemvig
Studenter fra Østre Borgerdyd Gymnasium
Brainerd Vandtårn

Brainerd Vandtårn er et vandtårn i Brainerd, Minnesota, USA. Det var den første ophøjede tank kun udført i beton, som blev brugt af en kommune i USA. Selvom tårnet i 1960 blev erstattet, er det stadig et vartegn for byen. De lokale omtaler tårnet som "Paul Bunyan's Cup" eller "Paul Bunyan's Flashlight".

Referencer 

Vandtårne i USA
National Register of Historic Places
Beloit Vandtårn

Beloit Vandtårn er et historisk oktogonalt vandtårn bygget af kalksten i 1889. Tårnet er beliggende i Beloit, Wisconsin, USA.

Tårnet blev bygget af en sammenslutning af lokale forretningsfolk for at efterkomme byens vandforsyningsbehov. Da det kom til at levere vand til 25.000 forbrugere, blev det i 1935 efterladt til fordel for det nærliggende stålvandtårn, der lige var blevet opført, og som havde den dobbelte kapacitet. På grund af omkostningerne ved at nedrive tårnet, fik det lov at blive stående.

Bygningen, der er opført ved en skrænt ud til Rock River lige nord for Beloit Colleges campus, havde oprindeligt en vandtank lavet af cypres med kapacitet til 100.000 gallon (378,5 m3) og kunne levere tryk til syv mil rør.

En Beloit Daily News-artikel i 1935 fortalte, at det "engang blev betragtet som det bedste stykke murværk i vesten". Det blev listet hos National Register of Historic Places i 1983. Shingle Style-pumpehuset ved foden af skrænten tjener nu som Beloit Visitor Center.

Eksterne henvisninger 
 Stone Octagon Water Tower (med foto)
 Old stone water tower, 'built too well', allowed to stand – Wisconsin Historical Society
 Beloit Visitor Center: A City Symbol Stands Proud Again

Vandtårne i USA
National Register of Historic Places
Le Freak (dansk band)

Le Freak er en pop-gruppe fra Danmark.

De deltog i Dansk Melodi Grand Prix 2011 med sangen "25 Hours A Day". De kom til semifinalen og endte på en delt tredjeplads sammen med Stine Kinck - "Hvad hjertet lever af".
Ditte Marie deltog igen i 2018.

Diskografi 
 Le Freak (2011)

Eksterne henvisninger 
 

Musikgrupper fra Danmark
Musikgrupper fra 2011
Deltagere ved Dansk Melodi Grand Prix 2011
Deltagere ved Dansk Melodi Grand Prix 2018
Pori Vandtårn

Pori Vandtårn er et vandtårn i den finske by Pori i landskabet Satakunda. Den ligger ved Pori Gamle Kirkegård og repræsenterer funktionalistisk stil. Vandtårnet er tegnet af den finske arkitekt Bertel Strömmer (1890-1962). Tårnet stod færdigt i 1935 og det er 50 meter højt.

Pori
Vandtårne i Finland
Christopher Brandt

Christopher Brandt er en popsanger fra Danmark.

Christopher Brandt deltog i det danske Melodi Grand Prix 2011 med sangen "Emma", som han havde skrevet sammen med Sisse Søby.

Sangere fra Danmark
Deltagere ved Dansk Melodi Grand Prix 2011
Lee Hutton

Lee Andrew Hutton (født 13. marts 1987 i Chesterfield) er en engelsk sanger/sangskriver, der tidligere var en del af det irske pop-band Industry. Han var en del af det Danske Melodi Grand Prix 2011, men blev ikke en del af final-four med sangen 'Hollywood Girl'.

Referencer 

Sangere fra Storbritannien
Deltagere ved Dansk Melodi Grand Prix 2011
Personer fra Chesterfield
Sine (popsanger)

Sine Vig Kjærgaard, bedre kendt som Sine, er en pop-sangerinde fra Danmark født i 1993 i Havnbjerg på Als.

Hun startede med at synge som 6-årig i det lokale kirkekor. Som 9-årig ville hun melde sig til musikkonkurrencen Scenen er din på TV2, men forældrene sagde nej. Hun meldte sig dog til programmet i 2007. Hun havde netop vundet en amatørkonkurrence ved den lokale ringridderfest i Sønderborg, og sejren havde hun fået optaget på DVD. Uden forældrenes viden, sendte hun den til TV2, kom med i programmet. Hun endte med at vinde showet med Elvis-sangen "Always On My Mind".

Hun har siden udgivet debutalbummet Colours og turneret i Danmark. Hun har også optrådt i DR's Store Juleshow og sunget den danske version af titelsangen til Disney-filmen Camp Rock samt lagt stemme til hovedrollen i den mexicanske version af High School Musical for Disney.

I 2011 deltog Sine i Dansk Melodi Grand Prix med sangen "You'll Get Me Through".

Hun har gået på Sønderborg Gymnasium og i 2011 flyttede hun til Sønderborg.

Eksterne henvisninger 
 Sine Vig – dr.dk/Melodi Grand Prix

Sangere fra Danmark
Deltagere ved Dansk Melodi Grand Prix 2011
Jenny Berggren

Jenny Berggren (egentlig Jenny Cecilia Petrén) er en sangerinde og sangskriver fra Sverige. Jenny Berggren var forsanger i pop-gruppen Ace of Base.

Karriere 

Jenny Berggren begyndte som sangerinde i flere konstellationer med sine søskende Malin Berggren og Jonas Berggren. I begyndelsen af 1990-erne dannede de sammen med Ulf Ekberg gruppen Ace of Base, som fik et enormt internationalt gennembrud og derved blev en af Sveriges største musikeksportører gennem tiderne. Den første plade, Happy Nation (1992), var ved udgangen af 1990-erne det da mest solgte debutalbum i verden med 23 millioner eksemplar og var topnoteret i 16 lande.

Jenny Berggren har tillige sunget i gruppen Arose.

Berggren har også været virksom som sangskriver og foredragsholder, blandt andet om den hektiske tid med Ace of Base, om sin kristne livsanskuelse og fra tid til anden sammen med sin mand, Jakob Petrén. I 2007 turnerede hun med showet The Original ABBA Orchestra, og hun har gennemført et stort antal koncerter solo samtidig med, at hun arbejdede med Ace of Base. Hun udgav i 2009 den selvbiografiske bog Vinna hela världen, som blev udsolgt og måtte genoptrykkes.

I marts 2010 udgav hun en demoversion af hendes egen sang "Free Me" til gratis download på hendes hjemmeside til sine fans. På sin fødselsedag 19. maj 2010 udkom den første officielle single, "Here I Am". Singlen nåede en 14-plads på den svenske salgshitliste. Den 15. september 2010 udkom hendes anden single, "Gotta Go". Den 1. oktober 2010 fremkom alle hendes sangtekster til albummet My Story på hendes hjemmeside. Albummet udkom den 13. oktober 2010. I foråret 2011 deltog hun i det danske melodigrandprix i forbindelse med Eurovision Song Contest med bidraget "Let Your Heart Be Mine".

Forsøge på sammen med mændene i Ace of Base at arbejde for fra 2009 at få genoptaget arbejdet med gruppen har ført til indre konflikter, idet hendes søster valgte ikke at fortsætte med sangerinde-karrieren, og Jenny Berggren selv gerne ville deltage som sangskriver i gruppen, hvilket de mandlige medlemmer ikke ønskede. Efter som hun hat satset på sin soloplade, hævder de at have opfattet det som om, at hun ikke har villet fortsætte deltagelsen i gruppen mere – hvilket hun har erklæret er en misforståelse – og de har i stedet engageret to helt nye sangerinder til erstatning for søstrene. Dette har ført til en hel del forvirring og uklarheder om den videre udvikling og rettighederne til gruppens navn og form.

Privatliv 

Jenny Berggren er gift med Jakob Petrén og har to børn, en søn og en datter.

Siden oktober 2010 er hun officiel ambassadør for Voi-projektet i Kenya. Bistandsprojektet har sit hovedsæde i Ulricehamn og hjælper forældreløse børn i byen Voi.

Noter

Eksterne henvisninger 

 

Sangere fra Sverige
Deltagere ved Dansk Melodi Grand Prix 2011